**­­­­­­­­­­­­­­­­­CCBE, Βιέννη, 1.3.2019**

**Συνεδρίαση Επιτροπής “EU Lawyers”**

**Συμμετείχαν: Παναγιώτης Περάκης (ΔΣΑ), Ευάγγελος Τσουρούλης**

------------------------------------------------------------------------------------------------

Συνεδρίασε στη Βιέννη την Παρασκευή 1.3.2019 η Επιτροπή του CCBE “ EU Lawyers”. Στη συνεδρίαση από ελληνικής πλευράς συμμετείχαν ο Παναγιώτης Περάκης, μέλος της Ελληνικής Αντιπροσωπείας (ΔΣΑ), καθώς και ο πρώην Πρόεδρος του CCBE Ευάγγελος Τσουρούλης.

Τα σπουδαιότερα σημεία της συνεδρίασης ήταν τα ακόλουθα:

**1. Μελέτες σε σχέση με την «ποιότητα» των νομικών υπηρεσιών**

Παρουσιάστηκε στα μέλη η μελέτη που εκπονήθηκε από την Ευρ. Επιτροπή σχετικά με τις επιπτώσεις του κανονιστικού πλαισίου στην ποιότητα των διαφόρων υπηρεσιών (Effects of Regulation on Service Quality), το οποίο συμπεριλαμβάνει και τους δικηγόρους. Από τη συζήτηση επί του περιεχομένου της μελέτης αυτής διαπιστώθηκαν σοβαρές ανεπάρκειες του τρόπου με τον οποίο η συγκεκριμένη μελέτη αντιμετωπίζει τις δικηγορικές υπηρεσίες, παραβλέποντας κρίσιμες πτυχές του δικηγορικού επαγγέλματος και συγχέοντάς τις ανεπίτρεπτα με άλλες εντελώς διαφορετικές.

Ομόφωνα διαπιστώθηκε η ανησυχία όλων για το περιεχόμενο της μελέτης και για τους κινδύνους που θα μπορούσαν να προκληθούν για το δικηγορικό επάγγελμα από την υιοθέτηση της επικίνδυνης αντίληψης που τη διαπνέει, συμφωνήθηκε δε να διατυπωθεί με κάθε τρόπο και να γνωστοποιηθεί η αντίθεση του CCBE και στην προσέγγιση που επιχειρείται με πρόσχημα την «ποιότητα» των δικηγορικών υπηρεσιών, συγχρόνως δε να παρακολουθείται στενά οποιαδήποτε αναφορά ή προσπάθεια αξιοποίησης της μελέτης αυτής.

**2. Εξελίξεις σχετικά με την εφαρμογή των Οδηγιών για δικηγόρους και η ελληνική υπόθεση.**

Έγινε ενημέρωση για διάφορες εξελίξεις σχετικές με την ελεύθερη εγκατάσταση και την είσοδο στο δικηγορικό επάγγελμα. Ιδιαίτερη αναφορά έγινε στην υπόθεση του Μοναχού Ειρηναίου (κατά κόσμο Αντώνιου Γιακουμάκη) κατά του Δικηγορικού Συλλόγου Αθηνών (case C-431/17), η οποία έφτασε στο Δικαστήριο της ΕΕ με προδικαστικό ερώτημα του Συμβουλίου της Επικρατείας. Παρουσιάστηκε η εισήγηση του Γενικού Εισαγγελέα για την υπόθεση, η οποία τάσσεται υπέρ των απόψεων του Μοναχού Ειρηναίου. (<https://www.ccbe.eu/fileadmin/speciality_distribution/restricted/documents/Committees_-_Working_Groups/2019/EU_Lawyers/20190301_EUL/6b-2_C-431-17-AG-OPINION-EN.pdf>)

Στη συνέχεια, ο εκπρόσωπος της Ελληνικής Αντιπροσωπείας Π.Περάκης, μετά από προηγούμενη σχετική ενημέρωση από τον Πρόεδρο του ΔΣΑ κ. Δ. Βερβεσό, ο οποίος μάλιστα είχε παραστεί στη συγκεκριμένη δίκη, παρουσίασε στα μέλη της Επιτροπής τις θέσεις του ΔΣΑ για την υπόθεση. Το ζήτημα που εν τέλει τίθεται στην εν λόγω υπόθεση είναι εάν δοθεί ή όχι η δυνατότητα σε κάποιον (μοναχό Ειρηναίο) να εγγραφεί σε Δικηγορικό Σύλλογο κάνοντας χρήση των Οδηγιών για την είσοδο στο επάγγελμα, τη στιγμή που η ιδιότητα που ομολογουμένως φέρει επισύρει άμεσα την διαγραφή του, εάν υποτεθεί ότι η αίτησή του γινόταν δεκτή. Σε περίπτωση θετικής έκβασης της δίκης για τον μοναχό Ειρηναίο, εκ μέρους του ΔΣΑ επεσημάνθηκαν στους ευρωπαίους συναδέλφους μας οι σοβαροοί κίνδυνοι που κάτι τέτοιο θα συνεπαγόταν για τους Δικηγορικούς Συλλόγους και για την κρίσιμη ρυθμιστική τους αρμοδιότητα.

**3.** **Ενημέρωση για τη συνάντηση με εκπροσώπους της Ευρωπαϊκής Επιτροπής.**

Έγινε ενημέρωση στα μέλη για τη συνάντηση που είχαν στις Βρυξέλλες, την 11.1.2019, ο Προέδρος της Επιτροπής Hugh Mercer, μαζί με τον Αντιπρόεδρο Michael Jurgen Werner, την Jutta Laurich και τη Γραμματέα της Επιτροπής Stephanie Alves, με εκπροσώπους της Γενικής Διεύθυνσης για την Ανάπτυξη (Unit E5) της Ευρωπαϊκής Επιτροπής. Κατά τη συνάντηση συζητήθηκε το θέμα των Οδηγιών για τις Υπηρεσίες και τα επόμενα βήματα που σχεδιάζει η Ευρ. Επιτροπή, οι διάφορες μελέτες για τις νομικές υπηρεσίες, θέματα που σχετίζονται με τις Οδηγίες για τους δικηγόρους, καθώς και ενημέρωση για τις εργασίες της παρούσας Επιτροπής και την αναζήτηση πιθανών συνεργειών με την Ευρ. Επιτροπή.

Κατά τη συνεδρίαση επισημάνθηκε ιδιαίτερα εκ μέρους της αντιπροσωπείας του CCBE η αντίθεση στην προαναφερόμενη μελέτη της Ευρ. Επιτροπής που αφορά στην ποιότητα των υπηρεσιών, στις οποίες συμπεριλαμβάνονται και οι δικηγορικές υπηρεσίες. Ανεπίσημα, από την πλευρά της Ευρ. Επιτροπής, έγινε γνωστό ότι εξετάζεται η περίπτωση προσδιορισμού κάποιων δεικτών/συντελεστών, που θα χρησίμευαν στην αξιολόγηση της ποιότητας των παρεχομένων κάθε φορά δικηγορικών υπηρεσιών. Τέτοιοι δείκτες θα μπορούσαν να είναι ερωτηματολόγια μεταξύ δικαστών ή μεταξύ πελατών, η μέτρηση εμπειρίας, οι τρόποι προς τον πελάτη, διαδικασία παραπόνων, επίπεδα αμοιβών κλπ. Από τον Πρόεδρο της Επιτροπής Hugh Mercer, πέραν όλων των άλλων, επισημάνθηκε ιδίως ο λειτουργηματικός χαρακτήρας του δικηγορικού επαγγέλματος (το στοιχείο “public service” που ενυπάρχει), το οποίο δεν ελήγθη καθόλου υπόψη από τη συγκεκριμένη μελέτη, κάτι που παραδέχτηκαν και οι εκπρόσωποι της Ευρ. Επιτροπής. Από τη συζήτηση πάντως προέκυψε ότι δεν είναι ακόμη οριστικό εάν οι δικηγορικές υπηρεσίες συμπεριληφθούν ή όχι στις επόμενες μελέτες που πριτίθεται άμεσα να διενεργηθούν με πρωτοβουλία της Ευρ. Επιτροπής σε σχέση με την ποιότητα των υπηρεσιών.

**4. Σχέδιο Δράση της Επιτροπής για το 2019**

Στη συνέχεια παρουσιάστηκαν οι προτεραιότητες για τη Δράση της Επιτροπής το 2019. Στο πλαίσιο αυτό, ο κ. Περάκης πρότεινε, δεδομένου ότι έχει ήδη διαπιστωθεί πως υπάρχουν σοβαρές διαφορές στη μεθοδολογία εφαρμογής του Κανονισμού GDPR από τους διάφορους Εθνικούς Δικηγορικούς Συλλόγους, να υπάρξει μια συγκριτική μελέτη όλων των περιπτώσεων, η οποία αρχικά θα τις καταγράψει και στη συνέχεια θα υποδείξει την με ενιαίο τρόπο συμμόρφωση των δικηγόρων και των Δικηγορικών Συλλόγων προς τον Κανονισμό.

 **Παναγιώτης Περάκης**